ХIама Iомадеча сага хьехархо эш. Нагахьа, из хьехархо ше хьехаш дола хIама дика ховш а вале, лерхIаме а вале цунга ла а дувгI, цо яхар, хьехар дика дIа а эц. ХIаьта адамий Iадат да боккхагIчара зIамагIчарна хьехам беш, хIана аьлча царна вахар дукхагIа довзарца хьаькъалагахьа кIоаргагIа ба уж. ГIуллакхашкахьа а оамалашкахьа а тоабенна а ба уж. Цудухьа гIалгIай къаман эггара толашагIа бола хьехархой боккхий нах хиннаб, царел лерхIамегIа саг хиннавац да-нана мара. Цар човхам бича эгIаз аха йиш хиннаяц, хьехам бича из дIаэцабезаш хиннаб, цар бехк баькхача гIалат тоаде дезаш хиннад, эггара доккхагIдола совгIат цар хоаставар хиннад.